Αξιότιμοι προσκεκλημένοι, φίλες και φίλοι,

Ο παρόν τόμος ήταν αποτέλεσμα δουλειάς 2-3 χρόνων, έπρεπε να μαζέψουμε όλο το υλικό, όλες τις νομικές μελέτες του Αχιλλέα Αιμιλιανίδη, πράγμα δύσκολο καθότι όσοι φέρουν αυτό το όνομα δεν σταματούν να γράφουν και δημοσιεύουν παντού! Έπρεπε να ζητηθεί και να εξασφαλιστεί η άδεια για αναδημοσίευση τους, κάποια κείμενα να περαστούν σε πολυτονικό σύστημα και να μαζευτεί φωτογραφικό υλικό που να αφηγείται μέρος της προσωπικής ιστορίας του Αχιλλέα Αιμιλιανίδη. Κάναμε ανασκαφές δηλαδή, έπρεπε να ψάξουμε αρχεία, βιβλιοθήκες, άπειρα βιβλία για να μην μας ξεφύγει κάτι και τον αδικήσουμε.

 Κατά τη διάρκεια αυτής της αναζήτησης του έργου του Αχιλλέα Κ. Αιμιλιανίδη, μίλησα με ανθρώπους που τον είχαν συναναστραφεί και σχημάτισα την εντύπωση ότι αυτός ο άνθρωπος ήταν μύθος, ευθύς και to the point όπως είπε η κόρη του, οξυδερκής, αυστηρός, με έξυπνο χιούμορ, ευρυμαθής, διάβαζε τα πάντα, με σπουδές που εντυπωσιάζουν ακόμα και σήμερα, συναναστράφηκε και είχε φιλίες με σημαντικές προσωπικότητες της Ευρώπη και της Ελλάδας.

Τον γνωρίσαμε όλοι όσοι ασχοληθήκαμε με την παρούσα έκδοση από τις φωτογραφίες του ως παιδί, μέχρι μεγάλου ανθρώπου, μετροφυλλήσαμε βιβλία που ο ίδιος είχε διαβάσει, είδαμε προσωπικές του σημειώσεις πάνω στα διαβάσματα του, μελετήσαμε την αλληλογραφία του, αντίγραφα επιστολών που είχε στείλει, αποκόμματα από άρθρα του στις εφημερίδες της εποχής, cart postal στα γερμανικά, γαλλικά και αγγλικά από φίλους του, ακολουθήσαμε τα ίχνη του. Ακολουθήσαμε τα ίχνη του και από την ανάγκη μας να έρθουμε σε επαφή με μία Πνευματική Κύπρο που δεν ξέραμε ότι υπήρχε και ποιο ήταν το μέγεθός της.

Ο ίδιος μας βοήθησε, καθότι ήταν ένας άνθρωπος επιμελής, μας βοήθησε η τάξη που είχε στο αρχείο του, και από επιστολές του προς τους οικείους του είδαμε ότι δεν συγχωρούσε τα λάθη του τυπογραφείου, και ήταν ιδιαίτερα αυστηρός στις διορθώσεις που τους έκανε. Επομένως οφείλαμε να είμαστε ιδιαίτερα επιμελής και προσεκτικοί στην επεξεργασία των κειμένων του και στην μεταφορά τους στον τόμο.

Δεν πρέπει να παραλείψω να ευχαριστήσω όσους συνεργάστηκαν με τις εκδόσεις μας και των Αχιλλέα Αιμιλιανίδη για να γίνει πραγματικότητα αυτό το βιβλίο.

Ιδιαίτερες ευχαριστίες για την επιμέλεια του τόμου οφείλονται στον π. Θωμά Κωστή που συντόνισε όλο το έργο με υπομονή και επιδεξιότητα. Όλες οι φωτογραφίες που υπάρχουν στο βιβλίο έχουν ψηφιοποιηθεί από τον ίδιο και δημιούργησε με επιμονή και επιδεξιότητα ένα πλούσιο αρχειακό φωτογραφικό υλικό.

Ευχαριστούμε επίσης την Χρυσόθεμις Παπακωνσταντίνου, Έλλη Μόντη, Μαρίνα Χρυσοστόμου, Δημήτρη Ζαφειρά, Ελεν Ντεμιρέλ- Μιτση, Άντρια Αντρέου και Άντρια Μαστίχη, οι οποίοι αφιέρωσαν τον χρόνο τους και συνέβαλαν στον έλεγχο των δοκιμίων.

Ευχαριστούμε τον Πέτρο Παπαπολυβίου που είχε την ευγενή καλοσύνη να παραχωρήσει ως εισαγωγή του παρόντος τόμου την εκτενή μελέτη του για τη ζωή και το έργο του Αχιλλέα Αιμιλιανίδη, την οποία είχε ανακοινώσει πρώτη φορά στο Β´ Επιστημονικό Συνέδριο του Δήμου Κυθρέας με τίτλο «Η πνευματική Κυθρέα» που διοργανώθηκε στις 3 Νοεμβρίου 2018. Η παρούσα μελέτη η οποία δημοσιεύτηκε στην παρούσα έκδοση αποτελεί την πιο ολοκληρωμένη εισαγωγή στη ζωή και το έργο του Αχιλλέα Αιμιλιανιδη μέχρι σήμερα και παρέχει μια γενική αποτύπωση του έργου του.

Ειδικές ευχαριστίες για την πρόθυμη χορήγηση άδειας προς αναδημοσίευση υλικού στον παρόντα τόμο στους Νομική Σχολή Αριστοτέλειου Πανεπιστημίου Θεσσαλονίκης, Εταιρεία Κυπριακών Σπουδών, International and Comparative Law Quartely, Εκδόσεις Εστία και Ελληνικό Ινστιτούτο Διεθνούς και Αλλοδαπού Δικαίου.

Ευχαριστούμε τον Δήμαρχο Κυθρέας κ. Καρέκλα και τον κ. Χοτζάκογλου για την υποστήριξη τους στην παρούσα εκδήλωση και την παρουσία τους

Ευχαριστούμε τον Πρόεδρο του ΔΣΛ κ. Βορκά για την άμεση ανταπόκριση ώστε η αποψινή εκδήλωση να γίνει με την συνεργασία και την υποστήριξη του Δικηγορικού Συλλόγου Λευκωσία, αφού και ο ίδιος διετέλεσε Πρόεδρος το Συλλόγου μας.

Ευχαριστούμε τη Νομική Σχολή του Πανεπιστημίου Λευκωσίας για την διαχρονική στήριξη και την ζεστή του φιλοξενία.

Αυτός ο τόμος όπως και οι υπόλοιποι που έπονται για το λογοτεχνικό του έργο είναι αφιερωμένος στην μνήμη του Αχιλλέα Αιμιλιανίδη.